CELEX: 32022D0060
Language: sk
Date: 2022-01-12 00:00:00
Title: Vykonávacie rozhodnutie Rady (EÚ) 2022/60 z 12. januára 2022 o operačnom koordinačnom mechanizme pre vonkajší rozmer migrácie

17.1.2022   
               
               
                  SK
               
               
                  Úradný vestník Európskej únie
               
               
                  L 10/79
               
            
         VYKONÁVACIE ROZHODNUTIE RADY (EÚ) 2022/60
         z 12. januára 2022
         o operačnom koordinačnom mechanizme pre vonkajší rozmer migrácie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na rozhodnutie Rady 2014/415/EÚ z 24. júna 2014 o podrobnostiach vykonávania doložky o solidarite Úniou (1), a najmä na jeho článok 9 ods. 3,
         keďže:
         
                     (1)
                  
                  
                     Toto rozhodnutie sa týka zriadenia mechanizmu operačnej koordinácie vonkajšieho rozmeru migrácie (MOCADEM) úpravou integrovaného mechanizmu EÚ, ktorý Rada schválila 25. júna 2013 a na ktorého podrobnosti sa odkazuje v článku 1 ods. 2 rozhodnutia 2014/415/EÚ.
                  
               
                     (2)
                  
                  
                     Európska rada na zasadnutí 24. a 25. júna 2021 vyzvala na zintenzívnenie partnerstiev a spolupráce s krajinami pôvodu a tranzitu s cieľom zabrániť stratám na životoch a znížiť tlak na európske hranice, a to prostredníctvom pragmatického, flexibilného a individualizovaného prístupu, pričom sa koordinovaným spôsobom využijú všetky dostupné nástroje a stimuly na úrovni Únie a členských štátov.
                  
               
                     (3)
                  
                  
                     Európska rada na svojom zasadnutí 21. – 22. októbra 2021 následne vyzvala na začatie uplatňovania akčných plánov stanovených pre osem prioritných krajín pôvodu a tranzitu s konkrétnymi harmonogramami a primeranou finančnou podporou.
                  
               
                     (4)
                  
                  
                     Európska rada 16. decembra 2021 vyzvala Radu, aby zabezpečila dôsledné monitorovanie rýchleho a účinného vykonávania vonkajšej migračnej politiky Európskej únie pod vedením jej predsedníctva.
                  
               
                     (5)
                  
                  
                     Aby bola Rada schopná zabezpečiť vykonanie svojej úlohy, je potrebné integrovať rozličné prostriedky a nástroje, posilniť koordináciu medzi všetkými aktérmi zapojenými do vykonávania vonkajšieho rozmeru migrácie a zabezpečiť operačnú povahu činností Únie bez toho, aby boli dotknuté právomoci inštitúcií Únie.
                  
               
                     (6)
                  
                  
                     Na uvedený účel by sa mal zriadiť mechanizmus operačnej koordinácie vonkajšieho rozmeru migrácie (MOCADEM). Mechanizmus by mal vychádzať z dojednaní stanovených vo vykonávacom rozhodnutí Rady (EÚ) 2018/1993 (2) o dojednaniach EÚ o integrovanej politickej reakcii na krízu. Jeho účel sa však líši v tom, že nový mechanizmus je určený na riešenie vzťahov s tretími krajinami v oblasti migrácie,
                  
               PRIJALA TOTO ROZHODNUTIE:
         
            Článok 1
            Zriadenie operačného koordinačného mechanizmu
            
               1.   Týmto rozhodnutím sa zriaďuje operačný koordinačný mechanizmus pre vonkajší rozmer migrácie (ďalej len „ mechanizmus MOCADEM“). Mechanizmus MOCADEM umožní Únii koordinovať otázky súvisiace s vonkajším rozmerom migrácie a včas na ne reagovať.
            
            
               2.   Mechanizmus MOCADEM poskytuje Rade potrebnú flexibilitu v súvislosti so zabezpečovaním syntézy informácií a usmernení navrhnutých rozličnými prípravnými orgánmi a stranami zapojenými do tohto mechanizmu. Pripravuje a navrhuje operačné opatrenia týkajúce sa prostriedkov a nástrojov, ktoré sa majú mobilizovať na účely plnenia cieľov Únie pre každú dotknutú tretiu krajinu.
            
            
               3.   Mechanizmus MOCADEM sa uplatňuje pod vedením predsedníctva Rady, pričom sa v plnej miere zohľadňujú právomoci Komisie a vysokého predstaviteľa Únie pre zahraničné veci a bezpečnostnú politiku (ďalej len „VP“).
            
            
               4.   Mechanizmom MOCADEM sa nenahrádzajú ani nezdvojujú existujúce mechanizmy alebo dojednania Únie.
            
         
         
            Článok 2
            Vymedzenie pojmov
            Na účely tohto rozhodnutia je „operačné opatrenie“ každé opatrenie, ktorého vykonávanie pravdepodobne prispeje k dosiahnutiu cieľov Únie v jej vzťahoch s treťou krajinou v oblasti migrácie vrátane:
            
                        —
                     
                     
                        politického alebo diplomatického prístupu;
                     
                  
                        —
                     
                     
                        činnosti na podporu dotknutej tretej krajiny, a to aj v oblasti budovania kapacít alebo rozvojovej spolupráce;
                     
                  
                        —
                     
                     
                        mobilizácie akýchkoľvek dostupných nástrojov, napríklad finančnej podpory, alebo nástrojov vízovej politiky alebo akejkoľvek inej politiky; a
                     
                  
                        —
                     
                     
                        rozvoja cielených komunikačných stratégií.
                     
                  
         
            Článok 3
            Fungovanie
            
               1.   Ak má situácia v oblasti migrácie vo vzťahoch medzi Európskou úniou a treťou krajinou taký vplyv, že si vyžaduje koordináciu a včasnú reakciu Únie, predsedníctvo môže s podporou a poradenstvom generálneho sekretariátu Rady zvolať okrúhly stôl mechanizmu MOCADEM.
            
            
               2.   Cieľom okrúhleho stola mechanizmu MOCADEM je zhrnúť informácie a politické návrhy, ktoré poskytli rôzne prípravné orgány Rady, ako aj iné prizvané strany. Vychádza sa pritom najmä z pracovných zhrnutí, ktoré vypracovala pracovná skupina Rady pre vonkajšie aspekty azylu a migrácie, a relevantných výsledkov činnosti iných pracovných skupín Rady (napríklad pracovnej skupiny pre víza, pracovnej skupiny pre integráciu, migráciu a vyhostenie, pracovnej skupiny pre rozvojovú spoluprácu a medzinárodné partnerstvá alebo pracovných skupín pre jednotlivé zemepisné oblasti). V rámci okrúhleho stola sa pripravujú operačné opatrenia, ktoré sa predložia Výboru stálych predstaviteľov (ďalej len „Coreper“), a to vo všetkých oblastiach relevantných pre vzťahy medzi Európskou úniou a dotknutou treťou krajinou v oblasti migrácie.
            
            
               3.   O zložení účastníkov okrúhlych stolov mechanizmu MOCADEM rozhoduje predsedníctvo. Útvary Komisie a Európskej služby pre vonkajšiu činnosť (ďalej len „ESVČ“) sa vyzvú, aby sa zúčastnili a predložili súhrnný príspevok týkajúci sa ich príslušných oblastí právomoci. Na účasť sa prizvú všetky členské štáty, ktoré o to majú záujem. Podľa potreby sa na účasť prizvú aj príslušné orgány, úrady alebo agentúry Únie, iné relevantné zainteresované strany a experti v určitých oblastiach.
            
            
               4.   Úroveň zastúpenia každej prizvanej inštitúcie, orgánu, úradu, agentúry alebo inej strany je primeraná operačnému a rozhodovaciemu cieľu okrúhleho stola.
            
         
         
            Článok 4
            Úloha Coreperu
            S cieľom zabezpečiť ucelenosť politík a opatrení vykonávaných Úniou zabezpečuje Coreper strategické usmerňovanie činnosti mechanizmu MOCADEM, ktorý pravidelne podáva správy Coreperu, a Coreper zabezpečuje politickú kontrolu vykonávania dojednaní.
         
         
            Článok 5
            Zdroje
            
               1.   Mechanizmus MOCADEM sa môže opierať o správy vypracúvané v rámci podpornej spôsobilosti integrovanej situačnej informovanosti a analýzy (ďalej len „ISAA“) zriadenej podľa vykonávacieho rozhodnutia (EÚ) 2018/1993.
            
            
               2.   Podporná spôsobilosť ISAA umožňuje:
               
                           a)
                        
                        
                           zbierať a šíriť situačné informácie, analýzy vypracované Úniou a členskými štátmi, rozhodnutia a opatrenia, ktoré prijali alebo musia prijať relevantné zainteresované strany, ako aj požiadavky na koordináciu;
                        
                     
                           b)
                        
                        
                           spracúvať informácie uvedené v písmene a) a poskytovať situačný prehľad; a
                        
                     
                           c)
                        
                        
                           vypracúvať integrované analýzy vrátane možného vývoja a dôsledkov situácie.
                        
                     
            
               3.   Vývoj ISAA zabezpečujú útvary Komisie a ESVČ v rámci svojej právomoci a zodpovednosti, ako aj existujúcich prostriedkov a spôsobilostí. ISAA sa zakladá aj na analýzach, ktoré poskytnú členské štáty a orgány, úrady a agentúry Únie.
            
         
         
            Článok 6
            Preskúmanie
            Najneskôr 13. januára 2023 sa Coreper vyzve, aby na základe správy, ktorú po porade s Komisiou a VP predložilo predsedníctvo, preskúmal vykonávanie mechanizmu MOCADEM. Coreper v prípade potreby navrhne Rade možné revízie tohto rozhodnutia.
         
         
            Článok 7
            Nadobudnutie účinnosti
            Toto rozhodnutie nadobúda účinnosť dňom jeho prijatia.
         
         
            V Bruseli 12. januára 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Ú. v. EÚ L 192, 1.7.2014, s. 53.
         
            (2)  Vykonávacie rozhodnutie Rady (EÚ) 2018/1993 z 11. decembra 2018 o dojednaniach EÚ o integrovanej politickej reakcii na krízu (Ú. v. EÚ L 320, 17.12.2018, s. 28).